দক্ষিণের ৯টি জেলা ভিজবে বৃষ্টিতে, চড়বে পারদও

কলকাতা: শীত বিদায়ের বার্তা জানান দিতেই দুয়ারে হাজির বসন্ত। কিন্তু এর মধ্যেই পারদ উর্ধ্বমুখী। সকালের দিকে আকাশ মেঘলা থাকলেও বেলা বাড়তে ধীরে-ধীরে পরিষ্কার হয়েছে। উঠেছে রোদ। বেড়েছে তাপমাত্রাও। আলিপুর আবহাওয়া অফিস বৃষ্টির পূর্বাভাস দিয়েই রেখেছে। তাই আবহাওয়ার (WB Weather) রূপ যে কোনও সময় বদলে যেতে পারে। বৃহস্পতিবার দক্ষিণবঙ্গের ন’টি জেলায় ভিজবে বৃষ্টিতে (Rain Forecast )। অপরদিকে, আজ কলকাতায় আকাশ আংশিক মেঘলা থাকার সম্ভাবনা রয়েছে। সর্বনিম্ন তাপমাত্রা থাকতে পারে ১৯.৫ ডিগ্রি সেলসিয়াসের আশপাশে। আগামী দু’দিন সামান্য তাপমাত্রা কমবে তারপর ফের ঊর্ধ্বমুখী হবে পারদ।

আলিপুর হাওয়া অফিস জানাচ্ছে, দক্ষিণবঙ্গে আগামী ২৪ ঘন্টায় হালকা বৃষ্টির সম্ভাবনা কয়েকটি জেলায় (District)। বৃহস্পতিবার বৃষ্টি হতে পারে বাঁকুড়া, পশ্চিম বর্ধমান, পূর্ব বর্ধমান, মুর্শিদাবাদ, নদিয়ায়। এর পাশাপাশি বৃষ্টি হতে পারে উত্তর ২৪ পরগনা, দক্ষিণ ২৪ পরগনা, হুগলি, পুরুলিয়ায়। তবে একদম হালকা বৃষ্টির পূর্বাভাস দেওয়া হয়েছে। বাকি ছ’টি জেলার ,পূর্ব মেদিনীপুর, হুগলি, কলকাতা, ঝাড়গ্রাম, পশ্চিম মেদিনীপুর এবং বীরভূম আবহাওয়া শুষ্ক থাকবে। বৃষ্টি হলে জেলাগুলিতে সাময়িক ভাবে তাপমাত্রা কমবে।

আরও পড়ুন:ভুট্টার খেত থেকে যুবতীর ক্ষতবিক্ষত দেহ উদ্ধার

উত্তরবঙ্গের জেলাগুলিতেও হালকা বৃষ্টির পূর্বাভাস রয়েছে। দার্জিলিং, জলপাইগুড়ি, কালিম্পং, আলিপুরদুয়ার, কোচবিহার, উত্তর দিনাজপুর, দক্ষিণ দিনাজপুর এবং মালদার কয়েকটি জায়গায় বজ্রবিদ্যুৎ-সহ বৃষ্টি হতে পারে। তবে কোথাও ভারী বৃষ্টির সম্ভাবনা নেই। এই অকাল বৃষ্টিতে শীতকালীন শস্যের ক্ষতি হওয়ার আশঙ্কা রয়েছে। সবজি চাষেও ক্ষতির আশঙ্কা। বজ্রপাতের সতর্কতা থাকলে সেই জেলাগুলিতে নিরাপদ স্থানে থাকার পরামর্শ আবহাওয়া দফতরের।